Návrh
na dočasné prerušenie premávky cez spoločnú štátnu hranicu s Ukrajinou na hraničnom priechode Vyšné Nemecké - Užhorod
___________________________________________________________________________

 Deň priateľstva – Deň dobrosusedstva sa organizuje už od roku 2002 a uskutočňuje sa v colnom priestore hraničných priechodov s Ukrajinou striedavo na území Košického a Prešovského samosprávneho kraja so susediacou Zakarpatskou oblasťou Ukrajiny. Tohtoročný, v poradí už 10. ročník predpokladajú jeho organizátori zorganizovať na slovensko-ukrajinskej štátnej hranici na hraničnom priechode Vyšné Nemecké - Užhorod dňa 14. mája 2011 v čase od 0.00 hod. do 20.00 hod. stredoeurópskeho času. Preto sa v uvedenom termíne dočasne preruší premávka pre osobnú dopravu cez spoločnú štátnu hranicu s Ukrajinou na tomto hraničnom priechode.

     	Deň priateľstva – Deň dobrosusedstva sa uskutočňuje na území, na ktorom najmä v jeho prihraničných oblastiach žije početná rusínska a ukrajinská národnostná menšina. Toto územie má svoju bohatú spoločnú históriu, kultúru, tradície a zvyky. Prihraničné oblasti oboch krajín sú charakteristické príbuznosťou jazyka, rodinnými väzbami a priateľskými vzťahmi. Značné množstvo subjektov z oboch strán hranice rozvíja bohaté kultúrne a spoločenské kontakty a uskutočňuje cezhraničnú spoluprácu. 

Deň priateľstva – Deň dobrosusedstva je významným medzinárodným kultúrno-                     -spoločenským podujatím. Cieľom tohto podujatia je vytváranie priaznivého prostredia na budovanie vzájomného porozumenia, priateľstva a dôvery, posilňovanie rodinných, priateľských a partnerských vzťahov. Medzinárodné kultúrno-spoločenské podujatie s takýmto charakterom vytvára podmienky na nadväzovanie nových kontaktov slovenských a ukrajinských subjektov na rôznych úrovniach. Každoročne sa na uvedenom podujatí zúčastňujú najvyšší predstavitelia oboch krajín, predstavitelia orgánov štátnej správy oboch krajín, územnej samosprávy, spoločenských organizácií,  podnikateľských subjektov a občania z prihraničných oblastí Slovenska a Ukrajiny. Organizátori toto podujatie už tradične  považujú za súčasť rozvoja slovensko-ukrajinských vzťahov a cezhraničnej spolupráce a ako súčasť realizácie otvorenej, priateľskej a dobrosusedskej  politiky vlády Slovenskej republiky voči Ukrajine vytvárajúcej priaznivé podmienky pre ďalší rozvoj spolupráce na regionálnej a miestnej úrovni. 

Hlavným organizátorom tohoročného podujatia za slovenskú stranu je Košický samosprávny kraj v spolupráci s  Prešovským samosprávnym krajom, mestami Sobrance a Snina a za ukrajinskú stranu Zakarpatská oblastná štátna administrácia a Zakarpatská oblastná rada. V procese prípravy tohto podujatia sa dňa 11. 3. 2011 uskutočnilo prvé pracovné stretnutie predstaviteľov konzulárnej služby, regionálnej a miestnej samosprávy, hraničnej a cudzineckej polície oboch krajín a Colného úradu Michalovce, ktorí predbežne prerokovali termín a organizačné otázky usporiadania podujatia.

Úroveň podujatia sa už tradične vysoko hodnotí. Okrem iného podujatie vytvára priestor na propagáciu kraja, miest, združení miest a obcí, podnikateľských subjektov a výsledkov rozvoja vzájomných kontaktov a cezhraničnej spolupráce, ako aj kultúry, tradícií a remesiel vo vlastných prezentačných stánkoch. Veľký záujem o podujatie a priateľská atmosféra, ktorá ho sprevádza, sú svedectvom vysokého potenciálu rozvoja partnerských vzťahov a cezhraničnej spolupráce, čo je jeho hlavným cieľom.
Podmienky dočasného prerušenia alebo obmedzenia premávky cez spoločnú štátnu hranicu na jednotlivých hraničných priechodoch v dôsledku vážnych hygienicko-                         -epidemiologických príčin, z dôvodu ohrozenia verejnej bezpečnosti alebo v prípade živelnej pohromy sú upravené v „Zmluve medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve“. Keďže článok 5 uvedenej zmluvy neumožňuje dočasné obmedzenie alebo zastavenie premávky cez spoločnú štátnu hranicu z dôvodu konania kultúrneho podujatia, je potrebné, aby vláda Slovenskej republiky vyslovila súhlas s dočasným prerušením premávky a následne na základe notifikácie žiadosti ukrajinskej strane by mala Ukrajina rovnako súhlasiť s navrhovaným prerušením premávky cez spoločnú štátnu hranicu.

Vzhľadom na skutočnosť, že ide o vonkajšiu hranicu Európskej únie, kde výkon služby na hraničnom priechode zabezpečujú colné orgány spolu s policajnými orgánmi, materiál sa predkladá spoločne s Ministerstvom vnútra Slovenskej republiky.